ประธานรัฐสภา สั่งเลื่อนการพิจารณาร่างพระราชบัญญัติว่าด้วยการออกเสียงประชามติ พ.ศ.... ออกไปพิจารณาในการประชุมครั้งต่อไป
การประชุมร่วมกันของรัฐสภา สมัยวิสามัญ วันนี้ (8 เม.ย.64) พิจารณาร่างพระราชบัญญัติว่าด้วยการออกเสียงประชามติ พ.ศ. .... ในวาระที่ 2 ต่อเนื่องจากการประชุมวานนี้ (7 เม.ย.64) ซึ่งที่ประชุมได้เริ่มพิจารณาต่อในส่วนที่ 3 เกี่ยวกับการลงคะแนนออกเสียง โดยเครื่องลงคะแนนออกเสียงอิเล็กทรอนิกส์หรือทางระบบเทคโนโลยีสารสนเทศหรือโดยวิธีอื่น ซึ่งคณะกรรมาธิการเพิ่มขึ้นใหม่ โดยนายสุรชัย เลี้ยงบุญเลิศชัย ประธานกรรมาธิการวิสามัญฯ ชี้แจงถึงความจำเป็นในการกำหนดให้นำเทคโนโลยีสารสนเทศมาใช้ในการลงคะแนนออกเสียงประชามติเพื่อให้สอดคล้องกับความในมาตรา 12 ของร่างกฎหมายดังกล่าว อีกทั้งเป็นความก้าวหน้าในการออกเสียงประชามติของประเทศ อำนวยความสะดวกให้กับประชาชน รวมทั้งจะเป็นต้นแบบในการนำไปสู่การแก้ไขกฎหมายเกี่ยวกับเลือกตั้งเพื่อให้สามารถลงคะแนนผ่านระบบเทคโนโลยีสารสนเทศได้ในอนาคต ส่วนกรณีที่มีข้อกังวลถึงการออกเสียงประชามติทางระบบอิเล็กทรอนิกส์ กรรมาธิการฯ ชี้แจงว่า หากเกิดความขัดข้องในเครื่องลงคะแนนเสียง ทางสำนักงานคณะกรรมการการเลือกตั้ง ได้ออกระเบียบเกี่ยวกับวิธีดำเนินการดังกล่าวไว้แล้ว เพื่อป้องกันไม่ให้กระทบถึงสิทธิในการออกเสียงของประชาชน ซึ่งในประเด็นดังกล่าวที่ประชุมมีมติเห็นชอบกับคณะกรรมาธิการที่ปรับเพิ่มข้อความขึ้นใหม่ ขณะที่ในส่วนของมาตรา 42/5 เกี่ยวกับการขอใช้สิทธิออกเสียงตามมาตรา 42/4 โดยหากผู้มีสิทธิออกเสียงได้ลงคะแนนเสียงผ่านระบบเทคโนโลยีสารสนเทศแล้วจะถือว่าหมดสิทธิในการลงคะแนนเสียงในหน่วยออกเสียงและในช่องทางอื่นโดยอัตโนมัติขณะที่การพิจารณาในส่วนที่ 4 การลงคะแนนออกเสียงนอกราชอาณาจักร มาตรา 42/7 ต่างมีสมาชิกอภิปรายอย่างกว้างขวาง โดยเฉพาะเกี่ยวกับการกำหนดหลักเกณฑ์การออกเสียงประชามตินอกราชอาณาจักรนั้น ใช้หลักเกณฑ์ใดในการเทียบเคียงเพื่อกำหนดหลักเกณฑ์ในการออกเสียง อีกทั้งหากการจัดให้มีการเลือกตั้งนอกราชอาณาจักรที่อาจจะเข้าข่ายเป็นการออกเสียงประชามติล่วงหน้าจะถือว่าขัดกับกฎหมายหรือไม่ เพราะกฎหมายดังกล่าวไม่ได้กำหนดวันออกเสียงประชามติล่วงหน้าไว้นอกจากนี้ ยังมีสมาชิกรัฐสภา เสนอให้คณะกรรมการการเลือกตั้ง (กกต. ) พัฒนาเรื่องการออกเสียงประชามติผ่านระบบออนไลน์ ซึ่งที่ผ่านมา กกต. มีความพยายามที่จะเดินหน้าเรื่องนี้ จึงมีข้อเสนอแนะให้ กกต.เปิดเป็นแอปพลิเคชันเฉพาะเพื่อให้ลงทะเบียนและออกเสียงในสถานที่ใดก็ได้ ซึ่งจะทำให้การออกเสียงนอกราชอาณาจักรสำคัญน้อยลง อีกทั้งปัจจุบันนี้เทคโนโลยีมีความสำคัญสามารถพัฒนาและนำไปใช้ได้อย่างหลากหลาย ไม่ว่าจะเป็นการแสดงตนผ่านแอปพลิเคชัน การลงคะแนนเสียง เป็นต้น ซึ่งที่สุดแล้วที่ประชุมเห็นชอบตามที่คณะกรรมาธิการเพิ่มขึ้นใหม่นายชวน หลีกภัย ประธานรัฐสภา สั่งพักการประชุมเป็นเวลา 10 นาที เพื่อให้สมาชิกได้ปรึกษาหารือเกี่ยวกับจำนวนองค์ประชุมของสมาชิกที่อยู่ในห้องประชุม และเมื่อเปิดประชุมประธานรัฐสภา กล่าวว่า ในการพิจารณาในหมวดที่ 8 เรื่องการคัดค้านการออกเสียงประชามติ ซึ่งหากมีการลงมติแล้วองค์ประชุมไม่ครบก็ต้องยอมรับ โดยที่สุดแล้วประธานรัฐสภา ได้มีคำสั่งให้เลื่อนการพิจารณาร่างพระราชบัญญัติฉบับนี้ออกไปก่อน และที่ประชุมได้รับทราบพระบรมราชโองการโปรดเกล้าโปรดกระหม่อมประกาศพระราชกฤษฎีกาปิดประชุมสมัยวิสามัญแห่งรัฐสภา วันที่ 9 เมษายน 2564